ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0436/97 υποβολή: Stanislaw Tillich (PPE) προς την Επιτροπή (19 Φεβρουαρίου 1997)

Θέμα: Οικονομική ενίσχυση για την Σαξονία κατά την περίοδο 1994-1996

1. Από ποιά κοινοτικά προγράμματα/ταμεία χορηγήθηκαν πιστώσεις στην Σαξονία, σε ποιό ύψος ανήλθαν και για ποιά έργα διατέθηκαν; Μπορούν τα δεδομένα αυτά να αναφερθούν χωριστά ανά προγράμματα/ταμεία, τα οποία απαιτούν συμπληρωματικές πιστώσεις από τον ομοσπονδιακό, τον περιφερειακό ή τον τοπικό προϋπολογισμό, και ανά προγράμματα/ταμεία για τα οποία δεν χρειάζεται να ενεργοποιηθούν συμπληρωματικοί πόροι από τους δημόσιους προϋπολογισμούς;

2. Σε ποιό επίπεδο ανέρχεται η χρησιμοποίηση κοινοτικών πιστώσεων στην Σαξονία σε σύγκριση με τα υπόλοιπα γερμανικά ομοσπονδιακά κράτη;

Συμπληρωματική απάντηση του κ. Santer εξ ονόματος της Επιτροπής. (5 Ιουνίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-1285/97 υποβολή: Hiltrud Breyer (V) προς την Επιτροπή (11 Απριλίου 1997)

Θέμα: Περιεκτικότητα των υδάτων των κολυμβητηρίων σε χλώριο

1. Πώς κρίνει η Επιτροπή τους κινδύνους για την υγεία λόγω των τιμών του τριαλογονομεθανίου (ΤHM) στα κολυμβητήρια;

2. Πότε σκοπεύει η Επιτροπή να καθιερώσει κοινές οριακές τιμές σε επίπεδο ΕΕ για την περιεκτικότητα των υδάτων των κολυμβητηρίων σε χλώριο;

3. Τι μέτρα σκοπεύει να λάβει η Επιτροπή για την αντιμετώπιση του κινδύνου για την υγεία του προσωπικού των κολυμβητηρίων λόγω της ρύπανσης της επιφανείας των υδάτων των κολυμβητηρίων με χλωροφόρμιο;

4. Πώς κρίνει η Επιτροπή την χρήση μυκητοκτόνων μούχλας με βάση το χλώριο για την απομάκρυνση της μούχλας από τους τοίχους;

Απάντηση του κ.Flynn εξ ονόματος της Επιτροπής (29 Μαΐου 1997)

1. Η απολύμανση των υδάτων μέσω χλωρίωσης παρέχει ουσιαστικά οφέλη στην υγεία. Το μη επεξεργασμένο νερό, και συγκεκριμένα το επιφάνειακό νερό, μπορεί να περιέχει μεγάλο αριθμό οργανικών ενώσεων οι οποίες αντιδρούν με τό χλώριο για να δημιουργήσουν (πτητικές) αλογονούχους ενώσεις, όπως το τριαλογονούχο μεθάνιο (THM). Σε πειραματικές μελέτες σε ζώα η έκθεση σε THM μέσω εισπνοής θεωρούνταν ως καρκινογόνος. Ωστόσο, σύμφωνα με τη μονογραφία 52 σχετικά με την «Αξιολόγηση κινδύνων καρκινογένεσης για τους ανθρώπους, από τα υποπροϊόντα της χλωρίωσης και μερικές ακόμη αλογονούχους ενώσεις» που δημοσιεύτηκε από τη διεθνή υπηρεσία για την έρευνα του καρκίνου, δεν έγιναν άμεσες παρατηρήσεις καρκινογόνων αποτελεσμάτων σε ανθρώπους. Η Επιτροπή δε γνωρίζει εάν υπάρχουν αναθεωρημένες μελέτες που να έρχονται σε αντίθεση με την αξιολόγηση αυτή.

2. Η Επιτροπή δε σκοπεύει να προτείνει κριτήρια εναρμόνισης για τη χλωρίωση του νερού στα κολυμβητήρια.

3. Οι εργαζόμενοι οι οποίοι εργάζονται σε εγκαταστάσεις κολυμβητηρίων καλύπτονται από τα μέτρα που παρέχονται από την κοινοτική νομοθεσία σχετικά με την υγεία και την ασφάλεια στην εργασία, όπως οι οδηγίες του Συμβουλίου 80/1107/ΕΟΚ για την προστασία των εργαζομένων από τους κινδύνους που συνδέονται με την έκθεση σε χημικές, φυσικές, και βιολογικές ουσίες στην εργασία ((ΕΕ L 327, 3.12.1980 )) και την 89/391/ΕΟΚ σχετικά με την εισαγωγή μέτρων για την προώθηση βελτιώσεων στην ασφάλεια και υγεία των εργαζομένων στην εργασία ((ΕΕ L 183, 29.6.1989 )). Οι οδηγίες αυτές διατυπώνουν τις κατώτατες προϋποθέσεις σύμφωνα με το άρθρο 118A ΕΚ της Συνθήκης που πρέπει να εφαρμόζονται στο χώρο εργασίας.

4. Τα πιο συνηθισμένα μυκητοκτόνα καθαριστικά προϊόντα περιέχουν διαλύματα υποχλωριώδους νατρίου(NaOCI). Οι κίνδυνοι που συνδέονται με τα προϊόντα αυτά οφείλονται στην έκλυση χλωρίου σε περιπτώσεις όπου προϊόντα έχουν αναμιχθεί τυχαία με όξινα ή άλλα καθαριστικά προϊόντα. Τα αέρια τα οποία δημιουργούνται ερεθίζουν το αναπνευστικό σύστημα. Οι συσκευασίες σημαίνονται σύμφωνα με την κοινοτική νομοθεσία δίνοντας πληροφορίες σχετικά με το αποτέλεσμα αυτό. Η Επιτροπή εξετάζει τώρα τις πιθανότητες να βελτιώσει περαιτέρω την ασφάλεια των προϊόντων αυτών.
ΓΡΑΠΤΗ ΕΡΩΤΗΣΗ P-1142/97 υποβολή: Richard Howitt (PSE) προς την Επιτροπή (21 Μαρτίου 1997)

Θέμα: Υιοθεσία παιδιών και πιθανότητα διακρίσεων από την άποψη του ευρωπαϊκού δικαίου

Ανταποκρινόμενος σε εμπειρία που είχε ψηφοφόρος από την εκλογική μου περιφέρεια ερωτώ: Δύναται η Επιτροπή να προσδιορίσει σχετικούς τομείς του ευρωπαϊκού δικαίου και στήριξη η οποία να παρέχεται όσον αφορά την υιοθεσία παιδιών; Συγκεκριμένα, στην περίπτωση όπου δημόσια αρχή στην Ευρώπη έχει αρνηθεί τη δυνατότητα υιοθεσίας σε γυναίκα λόγω υπερβολικού βάρους (στοιχείο το οποίο εκείνη αρνείται σθεναρώς) είναι δυνατόν να συνιστά η απόφαση αυτή άδικη διάκριση εις βάρος των γυναικών σύμφωνα με το ευρωπαϊκό δίκαιο ή ίσως παραβίαση των ανθρωπίνων δικαιωμάτων της;

Απάντηση του κ. Santer εξ ονόματος της Επιτροπής (11 Απριλίου 1997)

Στους τομείς που δεν υπάγονται στην αποκλειστική της αρμοδιότητα, η Κοινότητα δεν παρεμβαίνει παρά μόνο εφόσον οι στόχοι της προβλεπόμενης ενέργειας δεν είναι δυνατόν να υλοποιηθούν κατά τρόπο ικανοποιητικό από τα κράτη μέλη και μπορούν συνεπώς, λόγω της διάστασής και των αποτελεσμάτων της, να υλοποιηθούν καλύτερα σε ευρωπαϊκό επίπεδο. Κατά συνέπεια, δεν έχει ληφθεί κανένα κοινοτικό μέτρο σχετικά με τον συγκεκριμένο θεσμό του αστικού δικαίου, την υιοθεσία.

Αντίθετα, το Συμβούλιο της Ευρώπης θέσπισε, τον Απρίλιο 1967, την ευρωπαϊκή σύμβαση περί υιοθεσίας παιδιών που τέθηκε σε ισχύ τον Απρίλιο 1968. Μέχρι σήμερα η σύμβαση αυτή έχει κυρωθεί από εννέα μέλη της Ένωσης (Δανία, Γερμανία, Ελλάδα, Ιρλανδία, Ιταλία, Αυστρία, Πορτογαλία, Σουηδία και Ηνωμένο Βασίλειο) και έχει υπογραφεί από τη Γαλλία και το Λουξεμβούργο. Η εν λόγω σύμβαση αφορά μόνο τον νομικό θεσμό της υιοθεσίας παιδιού το οποίο, κατά την υποβολή της αιτήσεως υιοθεσίας από τον ενδιαφερόμενο δεν έχει συμπληρώσει τα 18 χρόνια, δεν είναι ή δεν ήταν έγγαμο και δεν έχει ενηλικιωθεί.

Εξάλλου, η σύμβαση για τα δικαιώματα του παιδιού, που εγκρίθηκε στις 20 Νοεμβρίου 1989 από τη Γενική Συνέλευση των Ηνωμένων Εθνών και έχει κυρωθεί από όλα τα μέλη της Ένωσης, αναφέρεται ειδικότερα, στο άρθρο 21, στην διεθνή υιοθεσία και θεσπίζει ορισμένους νομικούς κανόνες προκειμένου να εξασφαλιστεί ότι πρωταρχική μέριμνα κατά τη διεθνή υιοθεσία είναι το απώτατο συμφέρον του παιδιού ενώ παράλληλα ενθαρρύνει μεταξύ άλλων τα κράτη μέλη να συνάψουν ρυθμίσεις και πολυμερείς συμφωνίες για να για να επιτευχθούν οι στόχοι που προσδιορίζονται στο άρθρο αυτό.

Τέλος, το ευρωπαϊκο παρατηρητήριο των εθνικών οικογενειακών πολιτικών θα εκδώσει κατά τη διάρκεια του τρέχοντος έτους την 6η έκθεσή του για το 1966 όπου θα περιλαμβάνεται, χωρίς αμφιβολία, μια συγκριτική μελέτη των διαφόρων εθνικών νομοθεσιών.
ΓΡΑΠΤΗ ΕΡΩΤΗΣΗ E-1624/97 υποβολή: Anthony Wilson (PSE) προς την Επιτροπή (14 Μαΐου 1997)

Θέμα: Άγνωστης ταυτότητας ιπτάμενα αντικείμενα (UFO)

Προτίθεται μήπως η Επιτροπή να αναγνωρίσει το γεγονός ότι η «Υπόθεση περί παρουσίας εξωγήϊνων» δίνει την πιο πιθανή εξήγηση σε πολλές αναφορές για την παρατήρηση ιπτάμενων αντικειμένων άγνωστης ταυτότητας;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-1624/97, E-1625/97 και E-1721/97 (25 Ιουνίου 1997)

Η Επιτροπή, λόγω των καθηκόντων που της έχουν ανατεθεί δυνάμει των Συνθηκών, δεν είναι σε θέση να διαθέτει πληροφορίες του είδους που της ζητήθηκαν. Ως εκ τούτου, η Επιτροπή δεν μπορεί δυστυχώς να απαντήσει στην ερώτηση.
ΓΡΑΠΤΗ ΕΡΩΤΗΣΗ E-1669/97 υποβολή: Anita Pollack (PSE) προς την Επιτροπή (20 Μαΐου 1997)

Θέμα: Σύμβαση για την καταπολέμηση της απερήμωσης

Ποιά μέτρα έχουν ληφθεί προκειμένου να ενθαρρυνθούν τα κράτη μέλη στο να κυρώσουν τη σύμβαση η οποία τέθηκε σε ισχύ στις 26 Δεκεμβρίου 1996 και δεν το έχουν ακόμη πράξει; Προτίθεται άραγε η Ευρωπαϊκή Ένωση να την κυρώσσει;

Απάντηση του κ. Pinheiro εξ ονόματος της Επιτροπής (6 Ιουνίου 1997)

Σύμφωνα με το άρθρο 34 της σύμβασης των Ηνωμένων Εθνών για την καταπολέμηση της απερήμωσης, τα κράτη μέλη και η Κοινότητα αποφασίζουν σχετικά με τις αντίστοιχες αρμοδιότητές τους για την εκτέλεση των υποχρεώσεών τους βάσει της σύμβασης και αυτές περιλαμβάνουν την κύρωση. Έως τις 15 Μαΐου 1997, δέκα κράτη μέλη κύρωσαν τη σύμβαση. Αυτά είναι η Δανία, η Γερμανία, η Ελλάδα, η Ισπανία, το Λουξεμβούργο, οι Κάτω Χώρες, η Πορτογαλία, η Φινλανδία, η Σουηδία και το Ηνωμένο Βασίλειο. Η Κοινότητα, από την πλευρά της, βρίσκεται στη διαδικασία της κύρωσης της σύμβασης.
ΓΡΑΠΤΗ ΕΡΩΤΗΣΗ P-1793/97 υποβολή: Heidi Hautala (V) προς την Επιτροπή (16 Μαΐου 1997)

Θέμα: Κίνδυνοι για την υγεία από τις προθέσεις σιλικόνης

Σύμφωνα με τα αποτελέσματα τελευταίων ερευνών, από τις προθέσεις σιλικόνης, οι οποίες συνήθως τοποθετούνται στις γυναίκες για να αυξηθεί ο όγκος του στήθους τους, ενδέχεται να διαρρεύσει σιλικόνη η οποία μπορεί να προκαλέσει ιδιαίτερα σοβαρές βλάβες στον οργανισμό. Επιπλέον, σύμφωνα με μία θεωρία, η σιλικόνη ενδέχεται να μεταφερθεί στα έμβρυα από τις εγκύους, με αποτέλεσμα να απειλείται σοβαρά η υγεία τους.

Την εποχή αυτή διεξάγονται στις ΗΠΑ εκτεταμένες δίκες κατά κατασκευαστών προθέσεων σιλικόνης. Μετά την έκδοση των σχετικών αποφάσεων, οι αρχές ενδέχεται να απαγορεύσουν τα στήθη σιλικόνης.

Γνωρίζει η Επιτροπή ότι η σιλικόνη αποτελεί σοβαρό κίνδυνο για την υγεία και, κυρίως, έχει ενημερωθεί για τους ισχυρισμούς σύμφωνα με τους οποίους η σιλικόνη ενδέχεται να μεταφερθεί σε άλλα τμήματα του οργανισμού και στο έμβρυο; Εξετάζει η Επιτροπή το ενδεχόμενο να λάβει μέτρα για την αύξηση της ευθύνης των κατασκευαστών προθέσεων σιλικόνης σε ό,τι αφορά το προϊόν τους; Προτίθεται η Επιτροπή να απαγορεύσει τις προθέσεις σιλικόνης;

Απάντηση του/της κ, Bangemann εξ ονόματος της Επιτροπής (12 Ιουνίου 1997)

Επί του παρόντος, η Επιτροπή εξετάζει διεξοδικά το πρόβλημα που έθεσε το Αξιότιμος Μέλος του Κοινοβουλίου και δε θα παραλείψει να την ενημερώσει σχετικά το ταχύτερο δυνατό.
ΓΡΑΠΤΗ ΕΡΩΤΗΣΗ E-1800/97 υποβολή: Νικήτας Κακλαμάνης (UPE) προς την Επιτροπή (28 Μαΐου 1997)

Θέμα: Ιταμή τουρκική πρόκληση αναφορικά με το Οικουμενικό Πατριαρχείο Κωνσταντινούπολης

Σε μία πρωτοφανή ενέργεια, η Τουρκική Πρεσβεία στις Βρυξέλλες, με επιστολή της που την υπογράφει ο Σύμβουλός της κ. Cemil Karaman ενημέρωσε τον κ. Etienne Quintiens, Γραμματέα της Επιτροπής των Χριστιανικών Εκκλησιών του Βελγίου, ότι δεν υφίσταται «Οικουμενικό Πατριαρχείο» στην Κωνσταντινούπολη, αλλά «Πατριαρχείο του Φαναρίου», και απειλεί ότι οι επιστολές που θα στέλνονται με τον τίτλο «Οικουμενικό Πατριαρχείο» θα επιστρέφονται.

Θα ήθελα να πληροφορηθώ τη θέση της Ευρωπαϊκής Επιτροπής για την ιταμή αυτή τουρκική πρόκληση, και για τον τρόπο αντίδρασής της σε ενέργειες μίας χώρας που φιλοδοξεί να ενταχθεί στην Ε.Ε., αλλά κανένα δείγμα συπεριφοράς ευρωπαϊκού κράτους δεν δίνει.

Απάντηση του κ. Van den Broek εξ ονόματος της Επιτροπής (24 Ιουνίου 1997)

Η Επιτροπή θεωρεί ότι η υπόθεση αυτή δεν είναι της αρμοδιότητάς της.
ΓΡΑΠΤΗ ΕΡΩΤΗΣΗ E-1291/97 υποβολή: Bill Miller (PSE) προς την Επιτροπή (11 Απριλίου 1997)

Θέμα: Κράτη μέλη της ΕΕ

Δέχεται η Επιτροπή ότι η Νήσος Man, η Ανδόρρα, το Μονακό, η Πόλη του Βατικανού, ο Άγιος Μαρίνος και τα νησιά της Μάγχης δεν είναι κράτη μέλη της ΕΕ;

Απάντηση του κ. Santer εξ ονόματος της Επιτροπής (16 Μαΐου 1997)

Μέλη της Κοινότητας είναι τα δεκαπέντε κράτη που αναφέρονται στην παράγραφο 1 του άρθρου 227 της Συνθήκης ΕΚ. Οι σχέσεις μεταξύ της Κοινότητας και εκείνων των εδαφών και κρατών που κατονομάζει το αξιότιμο μέλος του Κοινοβουλίου, υπόκεινται στους ακόλουθους ειδικούς όρους:

- οι αγγλονορμανδικές νήσοι (νησιά της Μόγχης) και η νήσος Μαν δεν είναι ούτε μέρος του Ηνωμένου Βασιλείου ούτε αποικίες. Αποτελούν μέρος των αυτοκυβερνώμενων πολιτειών του Βρετανικού Στέμματος. Η Συνθήκη ΕΚ και το παράγωγο κοινοτικό δίκαιο εφαρμόζονται στα εν λόγω νησιά, μόνον εφόσον αυτό είναι αναγκαίο για να διασφαλισθεί η εφαρμογή του καθεστώτος που προβλέπει για τις νήσους αυτές η Συνθήκη περί προσχωρήσεως του Ηνωμένου Βασιλείου στην Κοινότητα (Πρωτόκολλο αριθ. 3),

- η Πόλη του Βατικανού δεν είναι ούτε κράτος μέλος ούτε ανήκει στη δασμολογική επικράτεια της Κοινότητας,

- Το Μονακό είναι ένα πριγκιπάτο ενταγμένο στη δασμολογική επικράτεια της Κοινότητας (άρθρο 3 του κανονισμού 2913/92/ΕΚ ((ΕΕ L 302, 19.10.1992.))) και το οποίο υπόκειται σε ορισμένες διατάξεις του κοινοτικού παράγωγου δικαίου (π.χ. ΦΠΑ),

- ο Άγιος Μαρίνος είναι μία δημοκρατία η οποία δεν ανήκει στη δασμολογική επικράτεια της Κοινότητας. Οι σχέσεις του με την Κοινότητα διέπονται από την απόφαση του Συμβουλίου 92/561/ΕΚ ((ΕΕ L 359, 9.12.1992.)) και από τη συμφωνία συνεργασίας της 16ης Δεκεμβρίου 1991 που δεν έχει ακόμη κυρωθεί,

- η Ανδόρα είναι ένα συμπριγκιπάτο που δεν ανήκει στη δασμολογική επικράτεια της Κοινότητας. Οι σχέσεις μεταξύ της Ανδόρας και της Κοινότητας διέπονται από την εμπορική συμφωνία που περιέχεται στην απόφαση του Συμβουλίου 680/90/ΕΚ ((ΕΕ L 374, 31.12.1990.)).
ΓΡΑΠΤΗ ΕΡΩΤΗΣΗ E-1236/97 υποβολή: Paul Lannoye (V) προς την Επιτροπή (8 Απριλίου 1997)

Θέμα: Εγκατάσταση κέντρου διαλογής οικιακών απορριμάτων της περιοχής Mons-Borinage-Centre στο Havrι (στο πλαίσιο του στόχου 1 - Hainaut άξονας 2)

Στο πλαίσιο του στόχου 1 - Hainaut, η διακοινοτική επιτροπή ITRADEC υπέβαλε αίτηση επιχορήγησης για κέντρο διαλογής οικιακών απορριμάτων, το οποίο σε δεύτερη φάση πρόκειται να συμπληρωθεί από μονάδα κατεργασίας οργανικών απορριμάτων δια βιομεθάνωσης. Η τοποθεσία που επελέγη για την εγκατάσταση του κέντρου αυτού ευρίσκεται σε ζώνη που αφενός μεν συγκεντρώνει βιοτεχνικές δραστηριότητες στο σχέδιο του τομέα, αφετέρου δε είναι ευαίσθητη (υδροφόρα φρεάτια των διαπερατών οδών της κρητιδικής λεκάνης της Mons).

Η Γενική Διεύθυνση Χωροταξίας της Περιφερειακής Αρχής της Βαλλονίας εκτιμά ότι ένα τέτοιο κέντρο διαλογής με μονάδα βιομεθάνωσης δεν δύναται, καταρχήν, να εγκατασταθεί στη ζώνη βιοτεχνικών δραστηριοτήτων του τομέα. Δύναται να γίνει παρέκκλιση εκ της αρχής αυτής υπό την προϋπόθεση ότι η μελέτη περιβαλλοντικών επιπτώσεων θα παράσχει στις αρχές και στον πληθυσμό όλες τις αναγκαίες για το περιβάλλον και το τοπίο εγγυήσεις.

Όμως η μελέτη περιβαλλοντικών επιπτώσεων αποδεικνύει σαφώς ότι από πλευράς χωροταξίας η τοποθεσία του Havrι δεν είναι η πλέον κατάλληλη για την εγκατάσταση του κέντρου αυτού και διότι το τοπίο αλλοιώνεται. Εξάλλου, η ζώνη εγκατάστασης αποτελεί ενδιάμεσο χώρο μεταξύ των κατοικιών και του αυτοκινητοδρόμου.

Το Συμβούλιο για το Περιβάλλον και τη Διαρκή Ανάπτυξη της Βαλλονίας, που είναι αρμόδιο να γνωμοδοτήσει στο πλαίσιο της εκτίμησης των επιπτώσεων στο περιβάλλον, συμμερίζεται τα συμπεράσματα αυτά και εκτιμά ότι η εγκατάσταση αυτού του κέντρου στη βιομηχανική περιοχή του Ghlin-Baudour (είναι διαθέσιμες δύο εκτάσεις 359 και 439 εκταρίων, αντίστοιχα) αποτελεί ενδιαφέρουσα εναλλακτική λύση, πολλώ μάλλον εφόσον θα προστεθεί στις αρχικές εγκαταστάσεις μονάδα βιομεθάνωσης.

Η Επιτροπή δεν συμμερίζεται άραγε την άποψη του Συμβουλίου Περιβάλλοντος της Βαλλονίας και δεν προτίθεται να λάβει μέτρα για να ευνοήσει την εγκατάσταση αυτού του κέντρου διαλογής στη βιομηχανική ζώνη Ghlin-Baudour;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1236/97 και E-1237/97 (2 Mαΐου 1997)

Κατ' εφαρμογή της αρχής της επικουρικότητας, η εφαρμογή των λειτουργικών προγραμμάτων που συγχρηματοδοτούνται από τα διαρθρωτικά ταμεία και, επομένως, των ενεργειών που αποφασίζονται στο εν λόγω πλαίσιο, ανήκει στην αρμοδιότητα των εθνικών και περιφερειακών αρμόδιων αρχών. Εξάλλου το εν λόγω σχέδιο υπόκειται στους κανόνες του ενιαίου εγγράφου προγραμματισμού (DOCUP) Hainaut ((Άρθρο 2γ της απόφασης C(94) 1450 της Επιτροπής της 14.6.1994 )) που προβλέπουν ιδίως την τήρηση της νομοθεσίας σχετικά με το περιβάλλον.

Στις διαθέσιμες πληροφορίες όσον αφορά ιδίως την εκτίμηση των περιβαλλοντικών επιπτώσεων του εν λόγω σχεδίου, δεν φαίνεται παραβίαση του κοινοτικού δικαίου.

Επομένως, για τις ερωτήσεις που τίθενται αρμόδιες είναι οι αρχές της Βαλονίας τόσο για την τοποθεσία εγκατάστασης του κέντρου διαλογής καθώς και για τις μελέτες σκοπιμότητας που πρέπει να πραγματοποιηθούν.
ΓΡΑΠΤΗ ΕΡΩΤΗΣΗ E-0281/97 υποβολή: Gιrard Caudron (PSE) προς την Επιτροπή (13 Φεβρουαρίου 1997)

Θέμα: Θερινή ώρα

Η Επιτροπή έχει αναλάβει από το 1980 να εναρμονίσει την έναρξη και τη λήξη του συστήματος της θερινής ώρας στα κράτη μέλη που το εφαρμόζουν. Σε πολλές περιπτώσεις της δόθηκε η δυνατότητα να εξηγήσει ότι ο ρόλος της δεν αφορά την αρχή της εφαρμογής ή μη αυτού του συστήματος θερινής ώρας, η οποία υπάγεται στην αρμοδιότητα του κάθε κράτους μέλους.

Πρόσφατα, η γαλλική αντιπροσωπεία στο Συμβούλιο ανακοίνωσε την πρόθεσή της α επανεξετάσει το σύστημα θερινής ώρας που εφαρμόζεται στη Γαλλία.

Σύμφωνα με την άποψη εμπειρογνώμονα του Συμβουλίου, η Γαλλία σε αυτήν την περίπτωση θα παρέκκλινε από τον υποχρεωτικό χαρακτήρα της θερινής ώρας.

Μπορεί να δηλώσει η Επιτροπή αν εμμένει στην παραδοσιακή της ερμηνεία της θερινής ώρας, δηλαδή ότι η αρχή της εφαρμογής της εναπόκειται αποκλειστικά στην αρμοδιότητα του κάθε κράτους μέλους και ότι ο δικός της ρόλος περιορίζεται στην εναρμόνιση της έναρξης και της λήξης της ισχύος της εν λόγω θερινής ώρας;

Μπορεί να διευκρινίσει η Επιτροπή σε ποιό σημείο βρίσκονται οι μελέτες σχετικά με την επίπτωση της θερινής ώρας στους πολίτες της Ένωσης, άνδρες και γυναίκες, καθώςκαι στο σύνολο των κοινωνικοοικονομικών δραστηριοτήτων της;

Απάντηση του κ. Kinnock εξ ονόματος της Επιτροπής (7 Μαΐου 1997)

Ενώ ο κύριος σκοπός της κοινοτικής οδηγίας σχετικά με τις διατάξεις για τη θερινή ώρα είναι η εναρμόνιση του χρονοδιαγράμματος της περιόδου θερινής ώρας ώστε να αρθούν τα εμπόδια στην ελεύθερη κυκλοφορία των εμπορευμάτων, των υπηρεσιών και των ευρωπαίων πολιτών, είναι γεγονός ότι όλα τα κράτη μέλη εφαρμόζουν το καθεστώς θερινής ώρας τουλάχιστον επί 16 έτη, από την πρώτη οδηγία του 1980.

Κατά τα τέλη της δεκαετίας του '70, κατόπιν της πρωτοβουλίας που ανελήφθη - ιδιαίτερα από τη Γαλλία - τα κράτη μέλη τοποθετήθηκαν υπέρ της εισαγωγής ενός κοινού συστήματος θερινής ώρας. Η ομόφωνη και επαναλαμβανόμενη τοποθέτηση των κρατών μελών υπέρ του συστήματος αντικατοπτρίζεται προοδευτικά στη διατύπωση των οδηγιών. Η οδηγία που ισχύει επί του παρόντος (η 7η οδηγία) αναγνωρίζει στη δεύτερη αιτιολογική σκέψη: «ότι, δεδομένου ότι τα κράτη μέλη εφαρμόζουν τις σχετικές με τη θερινή ώρα διατάξεις, είναι σημαντικό για τη λειτουργία της εσωτερικής αγοράς να καθοριστεί κοινή ημερομηνία και ώρα έναρξης και λήξης της περιόδου θερινής ώρας που θα ισχύει στον κοινοτικό χώρο από το 1995 και μετά». Τόσο το Συμβούλιο, όσο και η Επιτροπή επί του παρόντος δίδουν δεσμευτική ερμηνεία της εν λόγω οδηγίας για την εισαγωγή του συστήματος και την εφαρμογή του εναρμονισμένου χρονοδιαγράμματος, όπως καθορίζεται από την οδηγία. Το αυτό ισχύει και για την πρόταση 8ης οδηγίας ((COM(96) 106. )).

Τέλος,το 1995, σύμφωνα με τη δέσμευσή της, η Επιτροπή διεξήγαγε μελέτη σχετικά με την εφαρμογή της θερινής ώρας και η τελική έκθεση απεστάλη σε όλα τα κοινοτικά όργανα και τους αντιπροσωπευτικούς φορείς των διαφόρων τομέων που εξετάζονται στη μελέτη. Τα κύρια συμπεράσματα της μελέτης παρατίθενται στην έκθεση της Επιτροπής, που επισυνάπτεται στην πρόταση 8ης οδηγίας.
ΓΡΑΠΤΗ ΕΡΩΤΗΣΗ E-0331/97 υποβολή: Josι Garcνa-Margallo y Marfil (PPE) προς την Επιτροπή (13 Φεβρουαρίου 1997)

Θέμα: ΚΟΑ στον τομέα του ελαιολάδου: δαπάνες για ενισχύσεις στην παραγωγή στην Γαλλία

Στην ετήσια έκθεση του Ελεγκτικού Συνεδρίου σχετικά με το οικονομικό έτος 1995 οι συνολικές δαπάνες του Τμήματος Εγγυήσεων του ΕΓΤΠΕ για το ελαιόλαδο στον γενικό προϋπολογισμό για το 1996, ανέρχονται σε 1.781 εκατ. Ecu. Παρ' όλο που το ποσόν αυτό κινείται στο πλαίσιο των δαπανών που πραγματοποιήθηκαν μεταξύ 1991 και 1993, διαπιστώνεται ότι οι δαπάνες του 1995 ήταν πολύ κατώτερες, και δεν υπερέβησαν τα 812,5 εκατ. Ecu.

Από τις δαπάνες αυτές, 566,5 και 1.547 εκατ. Ecu το 1995 και το 1996 αντιστοίχως διατέθηκαν για ενισχύσεις στην παραγωγή.

Ποιο είναι το συνολικό ποσόν που δαπανήθηκε για ενισχύσεις στην παραγωγή ελαιολάδου στη Γαλλία;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-0320/97, E-0321/97, E-0322/97, E-0323/97, E-0324/97, E-0325/97, E-0326/97, E-0327/97, E-0328/97, E-0329/97, E-0330/97, E-0331/97, E-0332/97, E-0333/97, E-0334/97, E-0335/97, E-0336/97, E-0337/97, E-0338/97, E-0339/97, E-0340/97, E-0341/97, E-0342/97, E-0343/97 και E-0344/97 (6 Μαρτίου 1997)

Οι δαπάνες που έχουν ζητηθεί από ο Αξιότιμο Μέλος του Κοινοβουλίου εμφαίνονται στον παρακάτω πίνακα. Η συνολική κοινοτική δαπάνη που αφορά τους προϋπολογισμούς 1995 και 1996 ανήλθε αντιστοίχως σε 812,5 και 207,7 εκατ. ECU. Η διαφορά με τα σύνολα που παρατίθενται στον πίνακα οφείλεται κυρίως στις πληρωμές που αφορούν τις ενέργειες προώθησης του ελαιόλαδου. Το ποσό του προϋπολογισμού 1995 είναι κατά πολύ κατώτερο από αυτό του 1996 (και 1994), στη συνέχεια της απόφασης που ελήφθη στο πλαίσιο της δέσμης τιμών 1994/1995 να μετατεθεί η ημερομηνία πληρωμής. Πράγματι, ο προϋπολογισμός 1995 δεν προέβλεπε πληρωμές βάσει της περιόδου 1994/1995, αλλά μόνο υπόλοιπα της περιόδου 1993/1994.

(σε εκατ. ECU)

>TABLE>
ΓΡΑΠΤΗ ΕΡΩΤΗΣΗ E-1400/97 υποβολή: Olivier Dupuis (ARE) προς την Επιτροπή (22 Απριλίου 1997)

Θέμα: Δεκαετία των Αυτόχθονων Πληθυσμών της Υφηλίου των Ηνωμένων Εθνών

Υπό το φως της Δεκαετίας των Αυτόχθονων Πληθυσμών της Υφηλίου των Ηνωμένων Εθνών, από την οποία έχει ήδη παρέλθει σχεδόν το πρώτο τέταρτο, είναι σε θέση η Επιτροπή να αναφέρει τα έργα μέσω των οποίων έχει υποστηρίξει τους αυτόχθονες πληθυσμούς της Γαλλικής Πολυνησίας το 1995 και 1996;

Είναι σε θέση η Επιτροπή να καταρτίσει αναλυτικό πίνακα με τα ονόματα των έργων και τα ποσά της οικονομικής ενίσχυσης που έχει καταβάλει για όλα τα διαφορετικά χρηματοδοτικά μέσα που διαθέτει προκειμένου να υποστηρίξει τους αυτόχθονες πληθυσμούς της Γαλλικής Πολυνησίας;

Πιστεύει η Επιτροπή ότι έχει ανταποκριθεί επαρκώς στα ψηφίσματα της Γενικής Συνέλευσης των Ηνωμένων Εθνών η οποία έχει καλέσει τα κράτη και τις διακυβερνητικές οργανώσεις να προωθήσουν τα δικαιώματα και τα συμφέροντα των αυτόχθονων πληθυσμών που ζουν στο έδαφός τους, όπως, εξάλλου, προκύπτει και από τον τίτλο της Δεκαετίας: «Αυτόχθονες Πληθυσμοί: Εταίροι εν Δράσει»;

Απάντηση του κ. Pinheiro εξ ονόματος της Επιτροπής (3 Ιουνίου 1997)

Η Επιτροπή με τα προγράμματά της δεν εφαρμόζει απλώς κάποια πολιτική που να λαμβάνει μόνον υπόψη της τον αυτόχθονο πληθυσμό της Γαλλικής Πολυνησίας. Θεωρεί ότι ο ευρύτερος πληθυσμός πρέπει να οφελείται από την αναπτυξιακή διαδικασία. Στο πλαίσιο των 6ου και του 7ου Ενδεικτικών Προγραμμάτων, χορηγεί οικονομική βοήθεια ύψους 21,35 εκατ. ECU για στήριξη των κυβερνητικών πολιτικών σε θέματα αγροτικής ανάπτυξης και οικονομικής διαφοροποίησης. Ένα 83% της εν λόγω βοήθειας καταβάλλεται για τα τρέχοντα έργα στους τομείς της γεωργίας και της αλιείας καθώς και για υποδομές στον οικονομικό τομέα, με τις οποίες θα καταστεί δυνατή η βελτίωση της κοινωνικοοικονομικής κατάστασης του αυτόχθονου πληθυσμού. Ένας κατάλογος των έργων αυτών διαβιβάζεται απευθείας στο Αξιότιμο Μέλος και στη Γενική Γραμματεία του Κοινοβουλίου. Συνεπώς, η Επιτροπή θεωρεί ότι ενήργησε κατά τον κατάλληλο τρόπο στα ψηφίσματα της Γενικής Συνέλευσης των Ηνωμένων Εθνών.